### Beslutningstema

Der tages beslutning om proces- og tidsplan for vedvarende energiprojekter (sol og vind).

### Historik

Kommunalbestyrelsen fastsatte den 31. marts 2021 ansøgningsfristen for anden runde af vedvarende energi ansøgninger til den 15. december 2021.

Klima-, Vækst- og Udviklingsudvalget godkendte den 12. januar 2022 hvilket materiale, der skulle fremlægges på Kommunalbestyrelsesmødet den 31. marts 2022.

Kommunalbestyrelsen godkendte den 31. marts 2022 at indstille 22 ansøgninger.

Klima-, Vækst- og Udviklingsudvalget orienteredes den 6. april 2022 om den videre proces.

### Sagsfremstilling

Kommunalbestyrelsen godkendte den 31. marts 2022 at indstille 22 projekter, der skal arbejdes videre med i en hørings- og foroffentlighedsproces, inden Kommunalbestyrelsen efterfølgende behandler høringssvar og vælger vedvarende energiprojekter til videre planlægning. Som næste skridt i processen går Tønder Kommune i dialog med de 22 projektansøgere med afsæt i de politiske guidelines og de supplerende kriterier.

Idéfasen rummer følgende steps:

1. Projektejerne præciserer deres ansøgninger ift. arealer, indhold osv. Forvaltningen har udarbejdet en skabelon, som sendes til projektejerne, med to ugers frist til at udfylde og returnere den.

2. Forvaltningen udarbejder ideoplæg, der skal sendes i høring. Oplægget sammenfatter projekternes præciseringer og nærmere beskrivelser. Der udarbejdes tre oplæg for henholdsvis sol-, vind-, og hybridprojekter

3. Der gennemføres en høringsperiode på minimum fire uger.

4. Der igangsættes politisk dialog med projektejerne om de politiske forventninger til projekterne ift. økonomi, ejerskab og de øvrige supplerende kriterier. Møderne foregår alene med politisk deltagelse og skal aftales nærmere med formanden for Klima-, Vækst- og Udviklingsudvalget.

5. Projektejerne kan tilpasse deres ansøgninger endeligt, inden de igen fremlægges til politisk behandling.

6. Forvaltningen samler op og bearbejder input fra høringsperioden. Omfang og ressourcetræk på denne opgave kan endnu ikke forudsiges og vil afhænge af, hvad der modtages i løbet af høringsperioden.

7. Politisk behandling

Den planlagte tidsplan er

* Udsendelse af materiale/skabelon til projektejerne 6. maj med frist for ansøgere den 20. maj 2022 (vedlagt)
* Høringsperiode fra 31. maj til 5. juli 2022
* Politiske dialogmøder gennemføres fra ultimo maj til medio juni
* Indsendelse af tilpassede ansøgninger for den økonomiske del sker efter afholdelse af de politiske dialogmøder – 1. juli 2022.
* Administrativ sagsbehandling sker i juli 2022
* Politisk behandling i august 2020

Administrativ og politisk behandling er som nævnt betinget af omfanget af input i høringsfasen.

Ud fra ovenstående stilles forslag om, at der kan afholdes en efterfølgende ansøgningsfrist for nye vedvarende energiprojekter den 16. december 2022, hvor projekter som heller ikke er klar til idehøringen som igangsættes nu, vil blive medtaget igen.

### Fagchefen for Teknik og Plan indstiller,

at proces- og tidsplan for idehøringen godkendes og,

at ny ansøgningsrunde for nye vedvarende energiprojekter (sol og vind) fastsættes til 16. december 2022.

### Beslutning

Indstillingen godkendt.